CELEX: 32020R0479
Language: et
Date: 2020-04-01 00:00:00
Title: Komisjoni rakendusmäärus (EL) 2020/479, 1. aprill 2020, millega muudetakse määrust (EÜ) nr 1235/2008, millega sätestatakse nõukogu määruse (EÜ) nr 834/2007 üksikasjalikud rakenduseeskirjad mahepõllumajanduslike toodete kolmandatest riikidest importimise korra kohta (EMPs kohaldatav tekst)

2.4.2020   
               
               
                  ET
               
               
                  Euroopa Liidu Teataja
               
               
                  L 102/4
               
            
         KOMISJONI RAKENDUSMÄÄRUS (EL) 2020/479,
         1. aprill 2020,
         millega muudetakse määrust (EÜ) nr 1235/2008, millega sätestatakse nõukogu määruse (EÜ) nr 834/2007 üksikasjalikud rakenduseeskirjad mahepõllumajanduslike toodete kolmandatest riikidest importimise korra kohta
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 28. juuni 2007. aasta määrust (EÜ) nr 834/2007 mahepõllumajandusliku tootmise ning mahepõllumajanduslike toodete märgistamise ja määruse (EMÜ) nr 2092/91 kehtetuks tunnistamise kohta, (1) eriti selle artikli 38 punkti d,
         ning arvestades järgmist:
         
                     (1)
                  
                  
                     Kolmandast riigist imporditud tooteid võib liidu turule lasta mahepõllumajanduslikena, kui selle kohta on väljastatud kontrollsertifikaat, mille on välja andnud tunnustatud kolmanda riigi pädev asutus, kontrolliasutus või kontrollorgan või tunnustatud kontrolliasutus või kontrollorgan.
                  
               
                     (2)
                  
                  
                     Selleks et tagada vastavus määruse (EÜ) nr 834/2007 artikli 33 lõikele 1 ja imporditud toodete jälgitavus turustamisel, sealhulgas transpordil kolmandatest riikidest, on komisjoni määruses (EÜ) nr 1235/2008, (2) mida on muudetud komisjoni rakendusmäärusega (EL) 2020/25, (3) sätestatud, et kontrollsertifikaadi annab välja asjaomane kontrolliasutus või kontrollorgan enne, kui saadetis lahkub kolmandast riigist, millest seda eksporditakse või millest see pärineb. Kõnealune kontrolliasutus või kontrollorgan allkirjastab kontrollsertifikaadi 18. lahtri deklaratsiooni alles pärast seda, kui ta on kontrollinud kõiki asjakohaseid dokumente, sealhulgas veodokumente.
                  
               
                     (3)
                  
                  
                     Ilmneb, et mõnel juhul ei ole täielikud veodokumendid kontrolliasutusele õigeaegselt kättesaadavad, ja seetõttu ei sisaldu kogu veoteave kontrollsertifikaadis enne saadetise lahkumist kolmandast riigist. Seetõttu tuleks täpsustada, et asjaomane kontrolliasutus või kontrollorgan peab veodokumentides sisalduvat teavet kontrollima ja lisama selle kontrollsertifikaadile hiljemalt 10 päeva jooksul alates sertifikaadi väljastamisest ja igal juhul enne sertifikaadi kinnitamist liikmesriigi ametiasutuste poolt.
                  
               
                     (4)
                  
                  
                     Seepärast tuleks määrust (EÜ) nr 1235/2008 vastavalt muuta.
                  
               
                     (5)
                  
                  
                     Kuna kõnealused muudatused on vajalikud rakendusmäärusega (EL) 2020/25 muudetud määruse (EÜ) nr 1235/2008 artikli 13 kohaldamiseks, tuleks käesolevat määrust kohaldada tagasiulatuvalt alates rakendusmääruse (EL) 2020/25 jõustumise kuupäevast.
                  
               
                     (6)
                  
                  
                     Käesoleva määrusega ette nähtud meetmed on kooskõlas mahepõllumajandusliku tootmise komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EÜ) nr 1235/2008 muutmine
            Määruse (EÜ) nr 1235/2008 artiklit 13 muudetakse järgmiselt:
            
                        1)
                     
                     
                        lõike 2 kolmandale lõigule lisatakse järgmine lause:
                        „Kui veodokumentidega seotud andmete, millele on osutatud lahtrites 16. ja 17. ning 13. lahtri vastavates väljades, kontrollsertifikaadi trükitud ja käsitsi allkirjastatud koopia puudub või kui kõnealune teave erineb TRACESis kättesaadavatest andmetest, võtavad asjaomase liikmesriigi pädevad asutused ja esimene kaubasaaja kontrollsertifikaadi kontrollimisel ja kinnitamisel arvesse üksnes TRACESis kättesaadavaid andmeid.“;
                     
                  
                        2)
                     
                     
                        lõike 4 esimene lõik asendatakse järgmisega:
                        „Kontrollsertifikaadi väljastav kontrolliasutus või kontrollorgan annab kontrollsertifikaadi välja ja allkirjastab sertifikaadi 18. lahtri deklaratsiooni alles pärast seda, kui ta on kontrollinud kõiki asjakohaseid dokumente, sealhulgas eelkõige asjaomaste toodete tootmisplaani, äridokumente, ja kui see on vajalik tema riskihindamise alusel, siis teinud kaubasaadetise füüsilist kontrolli. Kontrollsertifikaadi 13. lahtris nõutud teave veodokumentide kohta, eelkõige pakkeüksuste arv ja netomass, ning kontrollsertifikaadi 16. ja 17. lahtris nõutud teave transpordivahendite ja veodokumentide kohta lisatakse kontrollsertifikaati hiljemalt 10 päeva jooksul alates sertifikaadi väljastamisest ning igal juhul enne sertifikaadi kinnitamist asjaomase liikmesriigi pädeva asutuse poolt.“
                     
                  
         
            Artikkel 2
            Jõustumine ja kohaldamine
            Käesolev määrus jõustub Euroopa Liidu Teatajas avaldamise päeval.
            Seda kohaldatakse alates 3. veebruarist 2020.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 1. aprill 2020
            
               
                  Komisjoni nimel
               
               
                  eesistuja
               
               Ursula VON DER LEYEN
            
         
         
            (1)  ELT L 189, 20.7.2007, lk 1.
         
            (2)  Komisjoni 8. detsembri 2008. aasta määrus (EÜ) nr 1235/2008, millega sätestatakse nõukogu määruse (EÜ) nr 834/2007 üksikasjalikud rakenduseeskirjad mahepõllumajanduslike toodete kolmandatest riikidest importimise korra kohta (ELT L 334, 12.12.2008, lk 25).
         
            (3)  Komisjoni 13. jaanuari 2020. aasta rakendusmäärus (EL) 2020/25, millega muudetakse ja parandatakse määrust (EÜ) nr 1235/2008, millega sätestatakse nõukogu määruse (EÜ) nr 834/2007 üksikasjalikud rakenduseeskirjad mahepõllumajanduslike toodete kolmandatest riikidest importimise korra kohta (ELT L 8, 14.1.2020, lk 18).